Page:Ludus Coventriae (1841).djvu/209



Modo de doctoribus disputantibus cum Jhesu in templo.

Primus doctor. Scripturæ sacræ esse dinoscimur doctos, We to bere the belle of alle maner clergyse. Secundus doctor. Velud rosa omnium florum flos, Lyke onto us was nevyr clerke so wyse. Primus doctor. Loke what scyens ȝe kan devyse, Of redynge, wrytynge, and trewe ortografye; Amonges alle clerkys we bere the prysse, Of gramer, cadens, and of prosodye. Secundus doctor. No clerke abyl to bere oure book Of versyfyeng, nor of other scyens; Of swete musyke who so wylle look, Seke no ferther but to oure presens. Of dyaletyk we have the hy[*gh/z] excellence, Of sophestrye, logyk, and phylosophye; Ageyn oure argemente is no recystence, In metaphesyk ne astronomye. Primus doctor. Of calculacion and negremauncye, Also of augrym and of asmatryk; O[f] lynyacion that longyth to jematrye, Of dyetis and domys that longyth to phesyk; In alle this scyens is non us lyke, In Caton, Gryscysme, nor Doctrynal; And for endytynge with retoryke, The hyest degré is oure over alle.